กรมชลประทาน เดินหน้าจ้างแรงงานต่อเนื่อง บรรเทาความเดือดร้อนของเกษตรกรจากภัยแล้งให้ได้มากที่สุด
กรมชลประทาน เดินหน้าจ้างแรงงานต่อเนื่อง บรรเทาความเดือดร้อนของเกษตรกรจากภัยแล้งให้ได้มากที่สุดนายทองเปลว กองจันทร์ อธิบดีกรมชลประทาน เปิดเผยว่า จากสถานการณ์ภัยแล้งที่กำลังเกิดขึ้นและสถานการณ์โรคระบาดของเชื้อไวรัสโควิด-19 ในปัจจุบัน ส่งผลกระทบต่อเกษตรกรเป็นอย่างมาก หน่วยงานที่เกี่ยวข้องจึงดำเนินการช่วยเหลือและบรรเทาความเดือดร้อนให้แก่เกษตรกรทั่วประเทศ ในส่วนของกรมชลประทาน ได้ดำเนินการตามนโยบายช่วยเหลือของกระทรวงเกษตรและสหกรณ์ ด้วยการดำเนินโครงการจ้างแรงงานในปีงบประมาณ 2563 สำหรับงานซ่อมแซม บำรุงรักษา ขุดลอก ปรับปรุงงานชลประทาน ก่อสร้างแหล่งน้ำ ระบบส่งน้ำ แก้มลิง การจัดการคุณภาพน้ำ และโครงการป้องกันและบรรเทาภัยจากน้ำ โดยจะดำเนินการจ้างแรงงานทั่วทุกภาคของประเทศ ในวงเงินงบประมาณ 4,050 ล้านบาท สามารถจ้างแรงงานได้ไม่น้อยกว่า 58,300 คน ระยะเวลาในการจ้าง 3-7 เดือน โดยเกษตรกรที่ร่วมโครงการฯจะได้รับค่าจ้างวันละ 377.85 บาท หรือประมาณเดือนละ 8,000 บาท รายได้ตลอดระยะเวลาการจ้างแรงงานอยู่ระหว่าง 24,000-56,000 บาท/คน ขึ้นอยู่กับระยะเวลาและลักษณะของงานที่ทำ เพื่อให้เกษตรกรมีรายได้ทดแทนจากการสูญเสียรายได้ทางการเกษตร ช่วยบรรเทาความเดือดร้อนที่เกิดขึ้นปัจจุบัน 31 มีนาคม 2563  กรมชลประทาน โดยโครงการชลประทานทุกแห่ง ดำเนินการจัดจ้างแรงงานทั่วประเทศไปแล้วรวมกว่า 10,700 คน ซึ่งจะดำเนินการจ้างแรงงานให้ครบตามเป้าหมายที่กำหนดไว้ประมาณ 58,000 คน นอกจากนี้ ยังมีแผนที่จะปรับงบประมาณที่เหลือจากงานด้านต่างๆ มาใช้เป็นงบประมาณการจ้างแรงงานให้มากขึ้น เพื่อเป็นการช่วยเหลือเกษตรกรที่ได้รับผลกระทบให้ได้มากที่สุด หากเกษตรกรท่านใดสนใจที่จะสมัครเข้ารับการจัดจ้างแรงงานกับกรมชลประทาน สามารถติดต่อสอบถามได้ที่โครงการชลประทานใกล้บ้าน หรือโทร.สายด่วนกรมชลประทาน หมายเลข 1460